Bobbejane maak amok in Denneoord | George Herald
Bobbejane maak amok in Denneoord
Thursday, 23 July 2015, 06:46
'n Geamuseerde leser het die foto gestuur om te wys dat bobbejane hulle nie steur aan kennisgewingsborde nie.
GEORGE NUUS - Inwoners van Denneoord en Bergsig het oor die naweek weer deurgeloop onder kees se kind.
'n Trop bobbejane het deur verskeie erwe in die gebied rondgehardloop, vullis oopgeskeur en selfs huise ingevaar.
Dit het op 'n stadium behoorlik gegons op die WhatsApp-groep, Baboon Forum, soos mense vanuit die gebied verslag lewer oor die bobbejane se bewegings.
George Herald-joernalis Michelle Pienaar, het haar boeglam geskrik toe sy Sondag 19 Julie omstreeks 11:30 'n bobbejaan in haar eetkamer kry, wat besig is om haar/homself uit die vrugtebak te help. Drie ryp avokadopere en 'n paar piesangs is binne minute verslind. "Ek het iets in die leefarea gehoor en ek en my dogter het gaan kyk.
Ons het groot geskrik toe ons 'n bobbejaan agter die rusbank sien sit," het sy vertel.
"Ek het die kinders gegryp en in die slaapkamer ingehardloop. My man was in die stort en moes met 'n handdoek om sy lyf die bobbejaan verjaag."
"Behalwe vir 'n paar perskepitte wat oral uitgespoeg is, was daar gelukkig geen ander skade nie. Die bobbejaan het toegang tot die huis verkry deur 'n oop bodeur van die voordeur."
Een huiseienaar se wrewel teenoor die bobbejane is daaraan te wyte dat twee bobbejane sy huis verlede week binnegedring het en chaos veroorsaak het toe die alarm afgegaan het. Die paniekbevange diere het R10 000 se skade aan die meubels en gordyne aangerig.
Die eienaar was nie geamuseerd toe die versekeringsmaatskappy hom nie vir sy skade wou vergoed nie. Intussen het Kaapse Natuurbewaring 'n pamflet uitgereik wat inligting verskaf oor bobbejane se gedrag, en hoe om voorkomend op te tree.
"Moenie voedsel of hondekos buite los nie. Die maklikste manier om ontslae te raak van 'n bobbejaan is deur 'n tuinslang op hulle te rig met 'n flinke straal water.
Bobbejane is intelligent en kan met hulle vingers alles oopsluit en ooprits," is van die inligting wat dit bevat.
Baboon euthanised to end misery
Baboons cause tension
Die restante van die maaltyd by die Pienaars se huis in Madeliefiestraat Denneoord. Joernalis Michelle Pienaar het te groot geskrik om nog 'n foto van die vrugtediewe te neem.
Die bobbejaan (Bo) is vanoggend by 'n huis in Spreeustraat, Genevafontein, gewaar. Die het groot amok gemaak tydens hulle besoek aan die buurt (Onder).
ARTIKEL: PAULINE LOURENS, GEORGE HERALD - JOERNALIS.
Read more about: bobbejane denneoord bergsig huis michelle pienaar kees ape huise rommel rommelsakke